Русе плътно след лидерите по ръст на сделки с имоти - Вестник Утро
Русе плътно след лидерите по ръст на сделки с имоти
Русе | От: Петър Гецов | 21 юли 2015, 07:55 | коментара | Брой: 7475
През второто тримесечие на 2015 г. в страната са осъществени 58 149 сделки с имоти, става ясно от данни на Агенцията по вписванията. Това е с 6.61 на сто повече спрямо същия период на 2014 г. Общо в 11 града на България сделките са повече от 1000 за посочените три месеца. Именно в големите градове темпът на възстановяване на имотния пазар се забелязва още по-силно, тъй като сделките са с близо 12% (11.62%) повече от преди година.
Първият ешелон София, Пловдив, Варна и Бургас логично води в класацията за най-много имотни сделки за второто тримесечие, като изпреварват следващата ги втора група Русе, Плевен, Ямбол и Стара Загора.
В най-големите 11 имотни пазара в страната са сключени 41.07% от сделките спрямо 39.22 на сто за преди година.
Най-голямо повишение се отчита в Пловдив и София, съответно 27.09 и 25.77 на сто, докато ръстът на покупко-продажбите на имоти в Стара Загора е от 15%. Спад от големите градове се отчита само в Плевен (-1.46%) и Несебър (-25.30%).